**Christer Tromsdal** (født 6. januar 1969 i Verdal) er en norsk finansmann.

Næringsvirksomhet
-----------------

Tromsdal var i 1997 styreformann i selskapet Norwegian Yacht Broker, som ble ledet av Erik Øye.

Han var storeier og daglig leder i selskapet Aker Brygge Invest, som på slutten av 90-tallet bedrev salg av aksjer. De andre eierne var Terje Lien og Kenneth Sandvold. I 2000 ble det påstått at Tromsdal og andre i Aker Brygge Invest i 1998 og 1999 hadde spredt villedende opplysninger om markedsverdien på aksjer i barberhøvelselskapet Ruud & Rye. I 2004 ble Tromsdal i Oslo tingrett dømt til seks måneders betinget fengsel for et ulovlig tingsinnskudd, og de øvrige tiltalepunktene ble Tromsdal frikjkent for. Økokrim anket saken på grunn av straffeutmålingen, men trakk senere denne fordi det tok for lang tid å få saken opp i lagmannsretten. I 2005 ble Tromsdal i Oslo tingrett dømt til seks måneders fengsel for å ha påvirket vitner i ABI-saken.

ABI ble slått konkurs i 2001. I forbindelse med konkursoppgjøret ble det funnet et tre år gammelt originalt omsetningsgjeldsbrev mellom Tromsdal og finansmannen Thomas Øye på 700 000 kroner og med 500 prosent rente, og bobestyreren framsatte med dette et krav til Øye på 11,9 billioner kroner. Sammen med Ola Mæle og Poul Skarra var Tromsdal fram til 2001 medeier i inkubatorselskapet Runway.

Politiagent
-----------

Tromsdal ble brukt som agent av politiet på jakt etter ransutbyttet fra NOKAS-ranet. Han ble skutt i kneet mens han satt i en bil utenfor Frogner kirke 7. desember 2004, men hevdet selv at dette ikke hadde noe med rollen som politiagent å gjøre. Historien ble dokumentert i Brennpunkt-episoden «Jakten på NOKAS-pengene» som ble vist på NRK i 5. oktober 2005. Tromsdal fikk Namsrettens kjennelse på å stoppe programmet fordi han mente det satte hans sikkerhet i fare, men NRK valgte allikevel å vise det. I dokumentaren sier Tromsdal at han i jakten på pengene møtte NOKAS-dømte Ridvan Halimi, men han tok senere avstand fra denne uttalelsen. Halimi benektet også dette møtet, men påstod at han ved en annen anledning fikk hemmelige politidokumenter fra Tromsdal. Tromsdal avfeide dette. Mannen som skjøt Tromsdal i kneet ble i 2006 dømt til sju måneders fengsel.

Mens Tromsdal jobbet for politiet ble han stevnet for retten av Økokrim i forbindelse med ABI-saken. Dette passet dårlig for Oslo Politikammers ønske om bistand fra Tromsdal i jakten på Nokas pengene, og han skaffet seg da tre, ifølge ham, falske legeerklæringer på politiets oppfordring med viten at de var falske for å få utsatt rettssaken. Én av disse var fra psykiater Pål Herlofsen. Kildefører i Oslo Politikammer mente ifølge Tromsdal at disse var for dårlige og rådet ham til å ta koffeintabletter før han gikk til politilegen. Politilegen utstede da en erklæring og ABI-saken ble utsatt. Forholdet var i 2008 fremdeles under etterforskning hos Spesialenheten for Politisaker.

Båtsertifikatsaken
------------------

Tromsdal ble flere ganger trukket inn i båtsertifikatsaken, der Kjell Inge Røkke i 2005 ble dømt for korrupsjon for å ha bestukket en svensk skipsinspektør til å skaffe ham et fritidsbåtskippersertifikat. Verken forsvarerne eller aktoratet valgte å bruke Tromsdal som vitne under rettssaken.

Krangel om leiligheten på Aker Brygge
-------------------------------------

I 2005 leide politikeren Henning Holstad en toppleilighet på Aker Brygge av Tromsdal. I 2006 ble Holstad kastet ut etter en krangel om leiekontrakten, men han fikk byfogdens medhold om at utkastelsen var ulovlig og flyttet da inn igjen. Tromsdal forsøkte i 2007 via retten å få Holstad kastet ut, men tapte. Tromsdal forsøkte også å få slått Holstad konkurs. Det ble totalt syv rettsrunder i denne saken før de i den åttende runden inngikk forlik, med at Holstad måtte betale kr. 900 000,- samt flytte ut av leiligheten.

Bedragerisak
------------

Tromsdal ble sammen med tidligere kunstmegler Terje Hvidsten og forhenværende eiemdomsmegler Anthony Bratli den 24. februar 2009 pågrepet og mistenkt for grovt bedrageri. Pågripelsen skjedde på Aker Brygge. Den tre måneder lange bedragerisaken mot Tromsdal og hans medtiltalte gikk i Oslo tingrett i 2012. Aktor fra Økokrim la ned påstand om opptil seks års fengsel for de tiltalte for bedragerier for rundt 71 millioner kroner og forsøk på bedragerier for 25,7 millioner.

Oslo tingrett dømte 2. november 2012 Christer Tromsdal til 6 års fengsel for bedrageri, Anthony Bratli ble dømt til 4 år og 6 mnd. fengsel, Terje Hvidsten dømt til 3 år og 9 måneders fengsel, samt inndragning av 10,4 millioner kroner.

I september 2013 opphevet Borgarting lagmannsrett dommen fra tingretten på grunn av en inhabil fagdommer. Økokrim anket, men Høyesterett forkastet 28. januar 2014 anken slik at saken må opp til ny behandling i tingretten.

Referanser
----------

1. ↑  PFU-sak 172/00 Arkivert 10. oktober 2014 hos Wayback Machine.
2. ↑  «Christer Tromsdal slipper fengsel». Dagens Næringsliv. 23. september 2005. Besøkt 17. august 2008.
3. ↑  «Seks måneders fengsel for Tromsdal». Dagens Næringsliv. 16. april 2005. Besøkt 17. august 2008.
4. ↑  «Øye kreves for 11,9 billioner». Dagens Næringsliv. 1. august 2002. Besøkt 24. august 2008.
5. ↑  «Christer Tromsdal var politiagent». Aftenposten. 5. oktober 2005. Besøkt 17. august 2008.
6. ↑  «NRK: - Tromsdal ble skutt under NOKAS-møte». Aftenposten. 6. oktober 2005. Besøkt 17. august 2008.
7. ↑  «- Fikk politidokumenter av Christer Tromsdal». Dagbladet. 11. oktober 2005. Besøkt 19. august 2008.
8. ↑  «Fengsel for skudd mot finansakrobat». firda.no. 29. desember 2006. Arkivert fra originalen 14. februar 2015. Besøkt 29. september 2009.
9. ↑  «Tromsdal: - Politiet betalte for ulovlige legeerklæring». VG. 6. november 2007. Besøkt 19. august 2008.
10. ↑  «- Tromsdal var edderkoppen». Dagens Næringsliv. 26. mai 2005. Besøkt 24. august 2008.
11. ↑  «Christer Tromsdal bodde på hotell for 140 020 kroner». Dagbladet. 20. september 2007. Besøkt 19. august 2008.
12. ↑  «Henning Holstad (57)». Dagsavisen. 30. juni 2007. Arkivert fra originalen 31. mai 2010. Besøkt 19. august 2008.
13. ↑  «Økokrim-aksjon på Aker Brygge». dn.no. 24. februar 2009. Besøkt 24. februar 2009.
14. ↑  «Ber om seks års fengsel for Tromsdal». e24. 11. juli 2012. Besøkt 11. juli 2012.
15. ↑  «Seks års fengsel for Christer Tromsdal». dagbladet.no. 2. november 2012. Besøkt 2. november 2012.
16. ↑  «Tromsdal fikk medhold i Høyesterett». DN.no. 28. januar 2014. Besøkt 29. januar 2014.